Bagg (familia)
I Bagg (anca de Bagg, da Baggio in italian) inn stad una familia nobil milanesa, el che nom l'è ligad a quell del borgh omonem.

I Bagg hann jutad a render Bagg un center important di so temp, e gh'heven la soa sed al Palaziett, in del center de Bagg e arent a la Gesa Veggia, fada su per volontà del Papa Lissander II, cont una soa generosa donazzion.

Storia

Origin 
El prim member de la familia cognossud a l'è el Tazon de Bagg, despess reportad 'me "Badaglo", che 'l gh'ha havud 'me fioeul l'Arioland, che 'l gh'ha havud trii fioeui, Adelard, Tazon e Anselmo, che hann dad origin ai vari ram de la familia.

Del fioeul Adelard el gh'ha havud origin el ram capitaneal de Bagg. Del fioeul Tazon, inveci, el gh'ha havud origin el ram "de civitas Mediolani", pussee dent a la politega urbana e quell che 'l gh'ha havud i Sant. De l'Anselmo, inveci, l'è vegnud foeura el ram de Vignad, che però l'è andad no inanz desgià che l'è restad senza ered.

In del 875 inn reportad 'me proprietari de la Gesa de San Giovann ai Quater Facc, a l'epoca ancamò cont di carateristegh de tempi pagan.

Se pensa che gh'habien havud sucess in del cresser in la società milanesa in la rivoeulta contra el vescov Landolf de Carchen, el che pader, che 'l governava tirannegament in su la cità, el saria stad mazzad propi del Tazon o de 'n so sèrv. Tazon l'era, tra l'alter, fortement ligad a la Baselega de Sant Ambroeus. 

El prim document che 'l revarda i possediment di Bagg in Bagg el resaliss al 967, ma a l'è probabel che gh'habien havud poder sgiamò de temp prima.

El period d'or, la signoria in del baggin e 'l primad religios 

Deventen poeu capitanei de la Piev de Cesan Boscon, indova che, a diferenza di alter famili coev, riessen a ciapàss el dirizz de impoeu la decima e a deventà 'n autorità publega, inscì de deventà di sciori de facto de l'area de Bagg, roba che a la fin l'ha menad mal a la familia che, senza di ben important foeura de la zona, quand che hann perdud el poder lilinscì hann in fin perdud el so roeul. Anca se mai manzonad 'me sciori in la documentazzion ofizziala de l'epoca fina al XII secol eren ritegnuu 'me domini del territori de la popolazzion rustega, in d'un period che l'è stad quell d'or per la familia e in di so possediment in del cesanes.

Intorna a l'an 1000 i Bagg riven al livell pussee alt de poder imperial che hann avud, quand che l'Arderigh l'è nomenad in del 1015 mess per el contad de Milan e 'l Sevar, e in di agn dopo di alter Bagg hann lavorad 'me mess imperial e hann podud donca fàlla de padron in la cità, con l'usurpazzion di terren di alter famili e badij.

I so possediment urban eren arent a la Porta Cumana, in quella contrada de Brera che l'ha donca tolt el nom de "contrada de Bagg".

In del secol quell de XI a l'era una familia in tra i pussee important de Milan, vesina al mond de giudes e di notar e cont un mugg de proprietà, oltra a di roeul in la Gesa ambrosiana, indova che inn particolarment fortunad desgià che l'è stad de la familia, pussee de precis del ram de Milan, el Papa Lissander II e anca l'Anselmo de Lucca, vescov assee important. Eren, tra l'alter, in tra i esponent pussee important del moviment de la pataria. A nivell religios, però, tachen a perder de poder quand che l'Erlembald Cotta l'è mazzad e donca la fazzion sostegnuda di Bagg la taca a deventà men importanta.

Sota l'episcopad de Arnolf III la proprietà de la Gesa de Santa Maria Grega l'è passada a la canonega de Sant Ambroeus, el che prevost a l'era el Landolf de Bagg. In del 1097 el Landolf l'è aversari de l'Anselmo IV de Bovis situazzion che, per i studios di famili milanes, l'era esempi de 'na total "urbanizazzion" de la familia, che l'haveva donca perdud i so carateristegh de familia in tra el contad e la cità.

El Landolf, poeu, el s'era svesinad al so aversari ma l'era restad anca un pont de riferiment per i nemis de l'Anselmo, tant de vesser anca candidad 'me sucessor de l'Anselmo a la mort in del 1101 e la familia la se svesina anca ai posizzion di Vescont.

El declin 
In del 1117 l'Ariald de Bagg e l'Alderald de Bagg inn nomenad consol del comun de Milan e in del 1119 l'Ariald l'è giudes de 'na sentenza a favor de la gesa de San Giovann de Monscia. In del 1128 un alter Anselmo de Bagg l'è member de 'na delegazzion mandada a Brebbia per convincer l'Anselmo V Pusterla a tornà a Milan e 'l partecipa a l'incoronazzion del Corad de Svevia. 'Sta scerna l'ha slontanad i Bagg de la Gesa ambrosiana, tant de perder la prevostura de la Baselega, e i ha obligad a tacà a vender di ben de la familia, e 'l gh'ha infin havud un roeul important in del declin de la familia.

Sgiamò a mità del secol gh'è di document indova che i Bagg gh'hann havud de passà di giudes per pagà di vegg debit di so sgent e in fin domà 'n quaj fortunad, e minga tuta la familia, l'era bon de tegnì di roeul de poder.

Intorna al 1170 gh'hann havud di ligam cont un'altra familia important de Milan, cioè i Cagapist, che però s'inn s'cepad poch dopo per di reson ereditari. In general, però, i so relazzion inn considerad di studios in tra i pussee fort e spantegad del Milan del period. 

El so poder politegh milanes, però, l'heva tacad sgiamò a perdès con l'Ariald, darer politegh debon potent de la familia, e i Bagg eren una familia compagna di alter intorna ai agn del Barbarossa, che poch dopo l'ha desmetud de partecipà a la politega milanesa a la fin de la guerra con l'Imperi. Resten ativ, però, in l'atività creditizzia, che eren impegnad sgiamò de la mità del secol, soratut grazzia a la Cicera de Bagg.

In del 1206 perden ogni dirizz in su Bagg, che l'è cedud a l'Algis de Vared, familia ligada ai Bagg, dopo che heven sgiamò perdud la pupart di so dirizz in favor di Ges de la zona.

Dopo del declin 
I Bagg inn però restad ativ in d'un quaj setor, anca se senza tornà mai al prestisg precedent.

Intorna al 1500 a l'era ativ el Franzesch de Bagg, nodar arcidiocesan, autor de 'n poo de at in del milanes.

In del 1628 el pret Anselmo de Bagg el firma un pat con l'arcivescov Federigh Boromee per fà tornà in del rion una parochia in la Gesa Veggia, senza obligà i baggit a fàss la longa distanza in tra Bagg e Cesan Boscon. Inscì la Gesa, che l'era de proprietà de la familia, la torna ativa e l'è nomenad el prim curad, el Giovann Batista Bosis, e per festegià i baggit hann fad la prima Sagra. In cambi, però, la familia l'ha renonziad ai so storegh privilesg, compagn de podé indicàgh el prevet competent per la gesa al Vescov.

Genealogia

Capitanei de Bagg 
Tazon de Bagg (IX secol)
Arioald de Bagg (X secol)
Adelard de Bagg (in tra el 967 e 'l 1031, mess regal in del 1010)
Arderigh de Bagg (maridad con l'Ageltruda)
Anselmo de Bagg (prelad ordenad in del 1054)
Adelard de Bagg (mess regal)
Adelard de Bagg
Arderigh de Bagg
Arderigh de Bagg
Campio de Bagg
Landolf de Bagg (ceregh)
Anselmo de Bagg
Landolf de Bagg (ceregh de la Baselega de Sant Ambroeus)
Arioald de Bagg
Tazon de Bagg
Ram de Milan
Anselmo de Bagg de Viniad (capostipit del ram de Viniad, senza fioeui)

El gh'è anca un ramesin de che la se cognoss no l'origin che 'l gh'ha 'sta genealogia:
Arioald de Bagg (madidad cont la Richelinda)
Ariald (maridad con la Rolinda)
Arderigh
Anselmo (prevet)

Ram de Milan 
 Tazon de Bagg
 Arderigh de Bagg
 Anselmo de Bagg (vesch de Lucca del 1057 al 1073 e Papa del 1061 al 1073)
 Fioeul descognossud
Anselmo de Bagg (vesch de Lucca del 1073 al 1086)
Ariald de Bagg
 Enrad de Bagg (prelad ordenad in del 1028)
 Alderigh de Bagg (maridad con la Richilda)

El gh'è anca un ram de che l'è minga ciara la genealogia, circa del XII secol:
 Tazzon
 Arderigh
 Fioeul descognossud
 Arnald

Member del clero 
 Arioald
 Tazon
 Arderigh
 Anselmo (Papa Lissander II, vescov del 1057)
 Fioeul descognossud
 Anselmo (de Lucca, vescov del 1073)
Enrad (1028)
 Adelard
 Arderigh
 Anselmo (1054)
 Arderigh
 Landolf (1096)
 Arderigh
 Landolf (1101)
 Arioald

El gh'è anca un Anselmo, fioeu de 'n Arioald, pret in tra el 1087 e 'l 1097.

Riferiment 
Storia di Milano
Codice diplomatico della Lombardia medievale
Novità per S. Maria di Milano delle Grazie di Milano
Baggio, tra Toscana e Lombardia, nel lontano 1870

Bibliografia 
ORDINE SOCIALE E FORMAZIONE DEL CLERO CATTEDRALE DEI SECOLI XI E XII NELLA GERMANIA E NELL'ITALIA SETTENTRIONALE
Memorie spettanti alla storia, al governo, ed alla descrizione della città, e della campagna di Milano, ne' secoli bassi. Raccolte, ed esaminate dal conte Giorgio Giulini, 
I CAPITANEI E LA CITTA’ RAPPORTI SOCIALI E AZIONE POLITICA DELL’ARISTOCRAZIA A MILANO NELLE SPERIMENTAZIONI DEL POTERE URBANO (META’ XI SECOLO - 1185)
Sant'Apollinare 1942-2012